DECIZIA COMISIEI
din 23 martie 2007
de modificare a Deciziei 2005/760/CE privind unele măsuri de protecție referitoare la prezența gripei aviare puternic patogene în anumite țări terțe, aplicabile importului de păsări ținute în captivitate
[notificată cu numărul C(2007) 1259]
(Text cu relevanță pentru SEE)
(2007/183/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 10 alineatul (4),
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (2), în special articolul 18 alineatul (7),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3), în special articolul 22 alineatul (6),
întrucât:
(1)
În urma izbucnirii epidemiei de gripă aviară în Asia de Sud-Est în 2004, cauzată de o tulpină a virusului puternic patogenă, Comisia a adoptat o serie de măsuri de protecție. Măsurile respective au inclus, în special, Decizia 2005/760/CE a Comisiei din 27 octombrie 2005 privind unele măsuri de protecție referitoare la prezența gripei aviare puternic patogene în anumite țări terțe, aplicabile importului de păsări ținute în captivitate (4). Decizia respectivă se aplică până la 31 martie 2007.
(2)
Decizia 2000/666/CE a Comisiei din 16 octombrie 2000 de stabilire a cerințelor de sănătate animală și de certificare sanitar-veterinară pentru importul de păsări, altele decât păsările de curte, și a condițiilor de carantină (5) stabilește cerințele de sănătate animală referitoare la importurile de păsări, altele decât păsările de curte, astfel cum sunt prevăzute în decizia respectivă, precum și condițiile de carantină aplicabile acestor păsări.
(3)
Grupul științific pentru sănătatea și bunăstarea animalelor (AHAW) din cadrul Autorității Europene pentru Siguranța Alimentară (EFSA) a adoptat la 27 octombrie 2006 un aviz științific privind riscurile de sănătate și bunăstare a animalelor asociate importului în Comunitate de păsări sălbatice, altele decât păsările de curte (denumit în continuare „avizul”). Respectivul aviz a identificat o serie de domenii în care modificarea condițiilor comunitare de sănătate animală pentru importurile acestor păsări ar reduce semnificativ orice risc de sănătate identificat, asociat cu astfel de importuri. Condițiile de sănătate animală aplicabile acestor importuri au fost revizuite pe baza avizului, iar Decizia 2000/666/CE a fost abrogată și înlocuită cu Regulamentul (CE) nr. 318/2007 al Comisiei (6).
(4)
Întrucât noile condiții de sănătate animală prevăzute în Regulamentul (CE) nr. 318/2007 sunt mai stricte decât cele actualmente în vigoare, regulamentul respectiv nu va intra în vigoare până la 1 iulie 2007, pentru a lăsa timp statelor membre și țărilor terțe care exportă astfel de păsări în Comunitate să se adapteze noilor măsuri.
(5)
Având în vedere avizul și situația actuală a sănătății animale la nivel mondial în ceea ce privește gripa aviară, importurile de astfel de păsări ar trebui supuse unor cerințe stricte de import.
(6)
Prin urmare, măsurile de protecție prevăzute în Decizia 2005/760/CE ar trebui să se aplice în continuare până la 30 iunie 2007. De asemenea, ar trebui modificată data aplicării deciziei respective.
(7)
Prin urmare, Decizia 2005/760/CE ar trebui modificată corespunzător.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
La articolul 6 din Decizia 2005/760/CE, data „31 martie 2007” se înlocuiește cu „30 iunie 2007”.
Articolul 2
Statele membre iau de îndată măsurile necesare pentru a se conforma prezentei decizii și publică măsurile respective. Statele membre informează de îndată Comisia cu privire la aceasta.
Articolul 3
Prezenta decizie se adresează statelor membre.
Adoptată la Bruxelles, 23 martie 2007.